Namanganda to‘xtab turgan Nexia’ga kelib urilgan Lacetti haydovchisi vafot etdi

Namangan viloyatida sodir bo‘lgan yo‘l-transport hodisasi oqibatida bir nafar haydovchi halok bo‘ldi, deb xabar beradi viloyati axborot xizmati.
Ma’lum qilinishicha, 15-avgust kuni soat 16:30 larda A-373 Toshkent—O‘sh yo‘lining 282,5-kilometrida, “Qo‘shminor” MFY hududida 1966-yilda tug‘ilgan fuqaro o‘zining nomida bo‘lgan Lacetti rusumli avtomashinasini Toshkent—Vodiy yo‘nalishida boshqarib borayotib, harakat xavfsizligini ta’minlay olmay, ag‘darilib ketgan.
Natijada mashina shu yo‘nalishda yo‘l chetida to‘xtab turgan Farg‘ona viloyatida yashovchi 1970-yilda tug‘ilgan fuqaro boshqaruvidagi Nexia-3 ning orqa tomoniga urilgan.
Avariya oqibatida Lacetti haydovchisi olgan tan jarohati oqibatida voqea joyida vafot etgan. Avtomashinada bo‘lgan yo‘lovchi — haydovchining turmush o‘rtog‘i (1969-yilda tug‘ilgan) bosh miya yopiq shikasti, ko‘krak qafasini yopiq shikasti tashxisi bilan tan jarohati olib, shifoxonaga yotqizilgan.
Ushbu holat bo‘yicha Pop tuman IIB huzuridagi Tergov bo‘limi tomonidan 15-avgust kuni Jinoyat kodeksining 266-moddasi (transport vositalari harakati yoki ulardan foydalanish xavfsizligi qoidalarini buzish) 2-qismi bilan jinoyat ishi qo‘zg‘atilgan.
Avvalroq Samarqandda boshqaruvni yo‘qotgan Lacetti ikkita “Jiguli” va Damas’ga urilishi oqibatida bir nafar yo‘lovchi voqea joyida vafot etgani, Navoiyda sodir bo‘lgan YTHda Labo haydovchisi halok bo‘lgani to‘g‘risida xabar berilgandi.